सोहना स्थित देवीलाल स्टेडियम में शिव रामलीला कमेटी द्वारा आयोजित रामलीला मंचन कार्यक्रम में क्षेत्र के प्रमुख समाजसेवी सुभाष भारद्वाज मुख्य अतिथि के रूप में शामिल हुए। यहां पहुंचने पर कमेटी के पदाधिकारियों ने फूल-मालाएं पहनाकर उनका जोर स्वागत किया व मोमेंटो भेंट कर उन्हें सम्मानित भी किया। इस मौके पर भारद्वाज ने अपने निजी कोष से कमेटी को बतौर सहायतार्थ 11 हज़ार रुपए की राशि भेंट दी। इस अवसर पर समाजसेवी सुभाष भारद्वाज ने दर्शकों को संबोधित करते हुए कहा कि रामलीला हमें परिवार की जिम्मेदारी, रिश्तों में प्रेमभावना, माता-पिता व गुरुओं की आज्ञाओं का पालन करने की सीख देती हैं। भगवान राम ने मर्यादाओं को ध्यान में रखते हुए समाज का कल्याण किया, जिससे आज उन्हें मर्यादा पुरुषोत्तम कहा जाता है। उन्होंने अपने पिता की आज्ञा का पालन करते हुए समस्त राजपाठ छोड़ 14 वर्ष तक वनवास भी भोगा था। उन्होंने कहा कि भगवान श्रीराम पर आधारित रामलीलाएं बड़ी शिक्षाप्रद हैं। यहां पर हमें कई ज्ञानवर्धक शिक्षा प्राप्त होती है। प्रभु श्रीराम भारतीय संस्कृति के आदर्श का प्रतीक है। अपने आचार-विचार से हमें सत्कर्म पर चलना चाहिए। विपरीत परिस्थितियों में भी सच्चाई के पथ को नही छोडऩा चाहिए।